Bussen 970X kører på strækningen mellem Aalborg og Nykøbing. Mandag formiddag var den på vej retur mod Aalborg, da uheldet skete. To kilometer syd for Aabybro på Aalborgvej holdt bussen stille på vejen på grund af vejarbejde. Bussens chauffør havde slået katastrofeblinket til, men det overså en lastbil, der kom kørende bagfra. Lastbilen kørte op i den holdende bus. Ifølge bussens chauffør kom ingen af de 55 passagerer til skade ved sammenstødet, og passagererne blev fragtet det sidste stykke vej ind mod Aalborg med en anden bus, det fortæller Thomas Overholt fra Nordjyllands Trafikselskab til tv2nord.dk.

Referat:
Mandag formiddag påkørte en lastbil en bus med 55 passagerer.